**Folk metal** on metallimusiikin tyylilaji, joka ottaa vaikutteita kansanmusiikista. Folk metal -yhtyeet ovat yleensä peräisin Pohjoismaista, Keski-Euroopasta, Irlannista, Britanniasta ja Venäjältä. Yhtyeet esittävät musiikkiaan pääasiassa nykyaikaisin soittimin. Usein mukaan otetaan myös kansanperinnesoittimia, mutta monet yhtyeet tyytyvät jäljittelemään niiden ääntä kosketinefekteillä ja sampleilla. Ensimmäisenä folk metal -yhtyeenä pidetään yleisesti brittiläistä Skycladia, jolta monet yhtyeet ovat ottaneet mallia.

Folk metal -laulajien tyylit vaihtelevat Kiukaan melodisesta power metal -henkisestä laulusta ja Korpiklaanin käheistä melodioista Ensiferumin death metal -vaikutteisiin ja Finntrollin black metal -tyyliseen lauluun. Folk metal -yhtyeiden sanoitukset käsittelevät usein pakanuutta, mytologiaa, kansanuskomuksia, kristinuskon saapumista ja vastustamista ja muita näihin teemoihin linkittyviä aiheita.

Historia
--------

### Alullepanijat

Englantilaisen Skyclad-yhtyeen perusti vuonna 1990 laulaja Martin Walkyier, joka oli jättänyt aiemman yhtyeensä Sabbatin. Skyclad aloitti thrash metal -yhtyeenä, mutta käytti sessiomuusikko Mike Evansin soittamaa viulua useissa kappaleissa esikoisalbumillaan *The Wayward Sons of Mother Earth*, mitä Eduardo Rivadavia Allmusicista on kuvaillut "kunnianhimoiseksi" ja "uraauurtavaksi". Kappale "The Widdershins Jig" esikoisalbumilta on mainittu "erityisen merkittävänä" ja "yhtenä ensimmäisistä metallin alueella". Kokoaikaisen viulistin liityttyä kokoonpanoon yhtyeen toisen albumin *A Burnt Offering for the Bone Idol* kuvailtiin sisältävän "jo legendaarisen folk-henkisen jig-tyylin" ja "viulunsoiton merkittävämmän osuuden sooloissa ja melodioissa, jotka useimmissa muissa rockbändeissä yhdistettäisiin soolokitaraosuuksiin". Skyclad on siitä pitäen luettu genren alullepanijaksi, Cruachan-yhtyeen Keith Fayn tunnustaessa Skycladin "folk metalin luojiksi".

Vaikka Martin Walkyier jätti Skycladin vuonna 2001, se on yhä suosittu folk metal -yhtye. Toinen varhainen kansanmusiikkia hyödyntänyt metalliyhtye oli portugalilainen Moonspell. He julkaisivat vuonna 1994 EP-levyn *Under the Moonspell*, jolla oli kuultavissa vaikutteita Lähi-idästä. Sittemmin Moonspellista "kehittyi yksi tärkeimmistä esiintyjistä eurooppalaisissa goottimetallipiireissä".

Suomalainen Amorphis teki avauksen folk metaliin myös vuonna 1994 julkaistulla *Tales from the Thousand Lakes* -albumilla. Yhtye oli perustettu vuonna 1990, ja he olivat julkaisseet esikoislevynsä *The Karelian Isthmus* kaksi vuotta myöhemmin. *Tales from the Thousand Lakes* -albumi sisälsi vaikutteita perinteisestä suomalaisesta kansanmusiikista, jota he olivat yhdistäneet death/doom metalin tyylilajiin. Vaikutteita oli otettu myös yhtyeen kitaristi Esa Holopaisen mukaan etnojazzyhtye Piirpaukkeelta. Albumi oli menestys kriitikoiden ja fanien mielestä, ja "pian sen sisältöä alettiin ylistää läpi koko metalli-undergroundin tunnelmallisen death metalin huippusaavutuksena".

### Paikallisia variaatioita

1990-luvun puolivälistä eteenpäin folk metalista alkoi syntyä useita paikallisia variaatioita eri maissa.

#### Keskiaikametalli

*Pääartikkeli: Keskiaikametalli*
Saksalaisyhtye Subway to Sally oli perustettu Potsdamissa vuonna 1990. Skycladin innoittamana he olivat alkaneet esittää hard rockin ja metallin yhdistelmää "rikastettuna keskiaikaisilla melodioilla, joita kappaleisiin sotketaan säkkipillillä, kampiliiralla, luutulla, mandoliinilla, skalmeijalla, viululla ja huilulla" ja yhdistettynä "romanttis-symboliseen saksankieliseen lyriikkaan". Yhtyeen albumeita on sittemmin noussut Saksan levymyyntilistalle, ja sitä on pidetty keskiaikametallin alalajin luojana.

Keskiaikametalli on lähes yksinomaan saksalainen ilmiö, ja toiset yhtyeet ovat jatkaneet siitä, mistä Subway to Sally aloitti. Vuonna 1996 perustettu berliiniläinen In Extremo on myös saavuttanut listasijoja musiikillaan, jonka osana ovat "keskiaikaistyyliset esiintymisasut ja omituisten, usein käsintehtyjen, soitinten kuten skotlantilaisen säkkipillin häpeilemätön käyttö". Toinen yhtye, joka on saavuttanut listasijoja on baijerilainen Schandmaul. Itseään "nykypäivän trubaduureiksi" kutsuva yhtye käyttää soittiminaan mm. säkkipilliä, posetiivia, skalmeijaa, viulua ja huilua.

#### Kelttimetalli

*Pääartikkeli: Kelttimetalli*
Irlantilaisyhtye Cruachanin oli perustanut vuonna 1992 kitaristi Keith Fay, ja heidän ensimmäinen demonsa tuli julki vuonna 1993. Skycladin ensimmäinen albumi inspiraationaan Fay halusi tehdä musiikkia, jossa yhdistyisivät black metal ja irlantilainen kansanmusiikki. Yhtyeen esikoisalbumi *Tuatha Na Gael* ilmestyi vuonna 1995, ja sittemmin yhtyeen on kuvailtu "menneen pisimmälle kuin kukaan muu pyrkimyksissään" laajentaa folk metalin tyylilajia. Cruachanin luomaa metallimusiikin ja kelttiläisen musiikin yhdistelmää alettiin kutsua kelttimetalliksi.

Kuten Cruachan, irlantilainen black metal -yhtye Primordial julkaisi demon vuonna 1993, jonka myötä he "huomasivat, että heitä pidettiin kasvavan toisen aallon black metal -liikkeen edelläkävijöinä". Irlantilaisella musiikilla on "suuri rooli" Primordialin tuotannossa, mutta "synkällä ja hienovaraisella" tavalla sointujen ja rytmityksen kautta. Yhtye on sittemmin "vakiinnuttanut asemansa yhtenä uniikeimman kuuloisista yhtyeistä folk/black metalin kentällä". Muita kelttimetalliyhtyeitä ovat mm. Geasa, Waylander ja Mägo de Oz.

#### Itämainen metalli

Progressiivisen metallin yhtye Orphaned Land perustettiin vuonna 1991 Israelissa, ja kun heidän ensimmäinen demonsa *The Beloved's Cry* ilmestyi vuonna 1993, se "nostatti heti kohua mediassa" "epätavallisen tyylinsä" vuoksi. Orphaned Land lainaa perinteisestä Lähi-idän kansanmusiikista sekä juutalaisesta runoudesta ja yhdistää näitä elementtejä progressiiviseen death metaliinsa. Heidän tyyliään on alettu kutsua itämaisen metallin nimellä. Orphaned Land julkaisi esikoisalbuminsa *Sahara* vuonna 1994, ja sittemmin yhtyettä on julistettu "yhdeksi ainutkertaisimmista ja uraauurtavimmista metalliyhtyeistä maailmassa".

Vuonna 1993 Jerusalemissa perustettiin Melechesh-niminen yhtye, jonka on kuvailtu olevan "epäilemättä ensimmäinen avoimen kristinuskon vastainen yhtye yhdessä maailman pyhimmistä kaupungeista". Melechesh esitti vielä ensimmäisellä demollaan *As Jerusalem Burns... Al' Intisar* perinteistä black metalia, mutta Lähi-idän vaikutteet tulivat ensi kertaa mukaan vuonna 1996 julkaistun *The Siege of Lachish* -levyn nimikappaleella. Yhtye on liikkunut musiikissaan death, black ja thrash metalin välimaastossa ja säveltänyt "vaikuttavia, aistikkaasti esitettyjä eepoksia täpötäynnä loistavia riffejä, Lähi-idän melodioita ja karheista keskialan kirkaisuista messuamiseen vaihtelevia lauluosuuksia". Myöhemmin ilmaantui muita itämaisen metallin yhtyeitä kuten vuonna 1998 perustettu Distorted, joka oli ensimmäinen israelilainen metalliyhtye, jolla oli kokoonpanossaan naislaulaja.

### Kehittyminen

1990-luvulla folk metalin suosio alkoi kasvaa, ja uusia yhtyeitä perustettiin ympäri maailmaa. Storm oli lyhytikäinen norjalainen yhtye, jonka muodostivat Darkthrone-yhtyeen Fenriz, Satyriconin Satyr ja The 3rd and the Mortalin Kari Rueslåtten. Heidän ainoa albuminsa *Nordavind*, joka sisälsi metalliversioita norjalaisista kansanlauluista, julkaistiin vuonna 1995. Albumilla käytettiin kosketinsoittimia imitoimaan kansanmusiikkisoitinten ääniä. Syntetisaattorin käyttöön nojasi myös saksalainen "synkän kansanperinteen" vaikuttamaa black metalia esittävä Empyrium, joka julkaisi esikoisalbumisa *A Wintersunset...* vuonna 1996.

Vuonna 1996 julkaistiin *...En their medh riki fara*, saksalaisen moni-instrumentalisti Vratyas Varkyaksen Falkenbach-yhtyeen esikoisalbumi. Tämän yhden miehen black metal -yhtyeen debyyttiä kuvailtiin eeppiseksi musiikiksi "täynnä koskettimia, viikinkiteemoja ja kansanmusiikkitaipumuksia", mikä teki Falkenbachista yhden yhtyeistä, jotka yhdistivät musiikissaan folk metalin ja viikinkimetallin. Muitakin näitä kahta genreä yhdistäviä yhtyeitä perustettiin kuten Månegarm ja Thyrfing.

Jo vuonna 1989 aloittanut espanjalaisyhtye Mägo de Oz julkaisi esikoisalbuminsa *Mägo de Oz* vuonna 1994. Viulistin ja huilunsoittajan sisältävällä yhdeksänhenkisellä kokoonpanolla yhtye esittää power metalin ja kelttiläismausteisen folk metalin yhdistelmää, joskin yhtye oli uransa alkuvaiheessa lähempänä hard rockia. Mägo de Oz on saavuttanut suuria listasijoituksia kotimaassaan sekä Etelä-Amerikan markkinoilla.

The Lord Weird Slough Feg San Franciscosta Yhdysvalloista perustettiin myös varhain, vuonna 1990. Heidän esikoisalbuminsa *The Lord Weird Slough Feg* julkaistiin vuonna 1997, josta lähtien yhtye on esittänyt musiikkiaan "uniikkilla tyylillä, joka yhdistää heavy/power metalia folk metaliin".

Tšekkiläisyhtye Silent Stream of Godless Elegy perustettiin vuonna 1995 doom metal -yhtyeenä, joka oli "terästetty pakanakuvastolla ja tarpeeksi seikkailuhenkinen ottaakseen viulun ja sellon odotetun nykyaikasen arsenaalin rinnalle". Toisesta albumistaan *Behind the Shadows* vuodelta 1998 lähtien yhtye alkoi käyttää "kansanperinnevaikutteita" musiikissaan.

Musiikilliset piirteet
----------------------

### Musiikki

Folk metal -yhtyeet edustavat useita erilaisia metallimusiikin tyylilajeja. Yhtyeet kuten Finntroll, Skyforger ja Falkenbach yhdistävät kansanmusiikkivaikutteita black metaliin, kun taas Tuatha De Danann ja Elvenking esittävät power metalia. Saksalais-norjalainen Midnattsol yhdistää folk metaliin goottimetallia. Joidenkin yhtyeiden, kuten Týrin ja Lumskin, musiikissa on kuultavissa progressiivisia piirteitä. Orphaned Land soittaa folk metalia progressiivisin ja death/doom-vaikuttein ja Ensiferum sekoittaa kansanmusiikkia death metalia ja power metalia yhdistävään tyyliin. Glittertindin musiikissa on kuultavissa punk-vaikutteita, ja Agallochin tuotannosta löytyy vaikutteita neofolkista.

Folk metalin kansanmusiikkivaikutteet vastaavat useimmiten yhtyeiden taustaa, kuten Finntrollin ja Korpiklaanin käyttämät vaikutteet suomalaisesta, Metsatöllin virolaisesta, Skyforgerin latvialaisesta ja Orphaned Landin juutalais-arabialaisesta kansanmusiikista. Vaikutteita kelttiläisestä musiikista on kuultavissa irlantilaisten Cruachanin ja Waylanderin musiikissa, kuten myös sveitsiläisen Eluveitien ja brasilialaisen Tuatha De Danannin musiikissa. Jotkin yhtyeet hyödyntävät vaikutteita useiden eri aluiden musiikista kuten Elvenking ja Ensiferum.

### Laulu

Folk metalin musiikillisesta kirjavuudesta johtuen tyylilajissa käytetään useita erilaisia laulutyylejä. Sekä black metal -kirkumista että murinalaulua esiintyy folk metalissa, ja niitä musiikissaan hyödyntäviä yhtyeitä ovat esimerkiksi Finntroll, Skyforger ja Moonsorrow. NWOBHM:sta ja power metalista muistuttavaa korkean äänialan laulutyyliä käytetään myös, ja yksi perinteisempää metallimusiikin laulutapaa käyttävä folk metal -yhtye on Mägo de Oz. Toiset yhtyeet taas hyödyntävät musiikissaan sekä murinaa että tavallista laulua, kuten Primordial, Turisas, Windir ja Wintersun.

Folk metal -yhtyeet esittävät usein musiikkinsa äidinkielellään. Mägo de Oz laulaa espanjaksi, Moonsorrow suomeksi, Metsatöll viroksi ja Lumsk norjaksi. Myös yhtyeet keskiaikametallin alalajissa laulavat suurimmaksi osaksi saksan kielellä kuten Subway to Sally, In Extremo ja Morgenstern. Orphaned Land tunnetaan siitä, että he käyttävät musiikissaan useita eri kieliä, kuten myös Týr. 

### Sanoitukset

Folk metalin sanoituksen aiheita ovat muun muassa pakanuus, fantasia, mytologia ja historia.

Katso myös
----------

* Folkmusiikki
* Folkrock
* Folkpunk
* Luettelo folk metal -yhtyeistä

Lähteet
-------

1. ↑  Bush, John: Skyclad Biography *AllMusic*. Viitattu 8.12.2015. (englanniksi)
2. 1 2  Boylin, Alex: Skyclad Biography *Metal Storm*. Viitattu 8.12.2015. (englanniksi)
3. ↑  Rivadavia, Eduardo: Skyclad - Wayward Sons of Mother Earth *AllMusic*. Viitattu 8.12.2015. (englanniksi)
4. 1 2  Skyclad *MusicMight*.  2009. Viitattu 8.12.2015. (englanniksi)
5. 1 2 3 4 5 6 7 8 9 10 11 12 13 14 15 16 17 18  Heavy Metal Classifications: A History of Folk Metal *Metal Descent*. Viitattu 8.12.2015. (englanniksi)
6. ↑  Palmares, Pedro: Interview with Keith Fay of Cruachan *cruachan.metalfan.nl*. Viitattu 8.12.2015. (englanniksi)
7. ↑  Bowar, Chad: Moonspell - Under Satanae *About Entertainment*. Viitattu 8.12.2015. (englanniksi)
8. ↑  Rivadavia, Eduardo: Moonspell - The Butterfly Effect *AllMusic*. Viitattu 8.12.2015. (englanniksi)
9. ↑  Hill, Gary: Amorphis Biography *AllMusic*. Viitattu 8.12.2015. (englanniksi)
10. ↑  Bruun, Seppo & Lindfors, Jukka & Luoto, Santtu & Salo, Markku: *Jee jee jee: Suomalaisen rockin historia*, s. 491. Porvoo: WSOY, 1998. ISBN 951-0-22503-7.
11. ↑  Skyclad *MusicMight*.  2009. Viitattu 8.12.2015. (englanniksi)
12. 1 2  Subway to Sally *MusicMight*.  2009. Viitattu 9.12.2015. (englanniksi)
13. ↑  Subway to Sally *Gothtronic*. Viitattu 9.12.2015. (englanniksi)
14. ↑  In Extremo *MusicMight*.  2009. Viitattu 9.12.2015. (englanniksi)
15. 1 2  Schandmaul *MusicMight*.  2009. Viitattu 9.12.2015. (englanniksi)
16. ↑  von Viereck, Matthias: Modern Minstrels: Medieval Rock on the Rise *Goethe-Institut*.  12.11.2007. Viitattu 9.12.2015. (englanniksi)
17. ↑  Cruachan *MusicMight*.  2009. Viitattu 9.12.2015. (englanniksi)
18. ↑  Bolther, Giancarlo: Cruachan Interview with Keith Fay *Rock Impressions*.  2004. Viitattu 9.12.2015. (englanniksi)
19. ↑  Rivadavia, Eduardo: Cruachan Biography *AllMusic*. Viitattu 9.12.2015. (englanniksi)
20. ↑  Monger, James Christopher: Primordial Biography *AllMusic*. Viitattu 9.12.2015. (englanniksi)
21. ↑  Interviews: Primordial *Deadtide.com*. Viitattu 9.12.2015. (englanniksi)
22. 1 2  Young, James: Primordial, Grand Magus, Mael Mórdha London Underworld 2/2/8 Review *Live 4 Metal*.  2008. Viitattu 9.12.2015. (englanniksi)
23. ↑  Bowar, Chad: What Is Heavy Metal?: History of Heavy Metal *About Entertainment*. Viitattu 9.12.2015. (englanniksi)
24. 1 2  Bowar, Chad: Mägo de Oz - A Costa Da Morte *About Entertainment*. Viitattu 9.12.2015. (englanniksi)
25. 1 2  Orphaned Land *MusicMight*.  2009. Viitattu 9.12.2015. (englanniksi)
26. 1 2 3  Orphaned Land *MusicMight*.  2009. Viitattu 8.12.2015. (englanniksi)
27. ↑  Melechesh *MusicMight*.  2009. Viitattu 9.12.2015. (englanniksi)
28. ↑  Rivadavia, Eduardo: Melechesh Biography *AllMusic*. Viitattu 8.12.2015. (englanniksi)
29. ↑  McKay, Aaron: Just to Hear What He Sphynx: CoC interviews Moloch of Melechesh *www.ChroniclesOfChaos.com*.  8.10.2003. Viitattu 9.12.2015. (englanniksi)
30. ↑  Rivadavia, Eduardo: Melechesh - Djinn *AllMusic*. Viitattu 8.12.2015. (englanniksi)
31. ↑  Grant, Sam: Distorted Interview *SonicCathedral.com*.  16.6.2006. Viitattu 9.12.2015. (englanniksi)
32. ↑  Cuevas, Carlos Martin: Review: Storm - Nordavind *Tartarean Desire*. Viitattu 10.12.2015. (englanniksi)
33. ↑  Empyrium *MusicMight*.  2009. Viitattu 10.12.2015. (englanniksi)
34. ↑  Rivadavia, Eduardo: Falkenbach Biography *AllMusic*. Viitattu 19.12.2015. (englanniksi)
35. ↑  Druhm, Steel: Falkenbach - Asa review *Angry Metal Guy Snobbery*.  4.11.2013. Viitattu 19.12.2015. (englanniksi)
36. ↑  Dicks, Britton: Månegarm - Vargaresa - The Beginning *Metal Coven*. Viitattu 19.12.2015. (englanniksi)
37. ↑  Serba, John: Thyrfing - Vansinnesvisor *AllMusic*.  26.12.2004. Viitattu 19.12.2015. (englanniksi)
38. ↑  Mägo de Oz *MusicMight*.  2009. Viitattu 10.12.2015. (englanniksi)
39. 1 2  The Lord Weird Slough Feg *MusicMight*.  2009. Viitattu 10.12.2015. (englanniksi)
40. ↑  Bowar, Chad: Slough Feg - Hardworlder *About Entertainment*. Viitattu 10.12.2015. (englanniksi)
41. ↑  Vera: Silent Stream Of Godless Elegy *Lords of Metal*. Viitattu 10.12.2015. (englanniksi)
42. ↑  Sargon The Terrible: Genres *The Metal Crypt*.  5.2004. Viitattu 8.12.2015. (englanniksi)
43. ↑  Midnattsol *MusicMight*.  2009. Viitattu 8.12.2015. (englanniksi)
44. 1 2  Monger, James Christopher: Týr Biography *AllMusic*. Viitattu 8.12.2015. (englanniksi)
45. 1 2  Tsakonas, Giannis: Lumsk - Interview with Ketil Sæther *Metal Perspective*. Viitattu 9.12.2015. (englanniksi)
46. ↑  Rivadavia, Eduardo: Ensiferum Biography *AllMusic*. Viitattu 8.12.2015. (englanniksi)
47. ↑  Glittertind *MusicMight*.  2009. Viitattu 8.12.2015. (englanniksi)
48. ↑  Kelly, Kim: Agalloch’s Blackened Folk Metal Soothes the Soul on ‘The Serpent & the Sphere’ *Spin*.  14.5.2014. Viitattu 8.12.2015. (englanniksi)
49. ↑  Ramos Jr, Octavio: Voice of the Forest - Korpiklaani *Soundchecks Music Review*. Viitattu 8.12.2015. (englanniksi)
50. 1 2  Richard G.: Metsatöll - Hiiekoda *Lords of Metal*. Viitattu 8.12.2015. (hollanniksi)
51. 1 2  Bowar, Chad: Skyforger - Kauja Pie Saules *About Entertainment*. Viitattu 8.12.2015. (englanniksi)
52. ↑  Fjordi: Orphaned Land Interview *frombelow.dk*. Viitattu 9.12.2015. (englanniksi)
53. ↑  Bowar, Chad: Eluveitie Interview *About Entertainment*. Viitattu 8.12.2015. (englanniksi)
54. ↑  Ngolls, Josh: Review: Tuatha de Danann - Tingaralatingadun *Tartarean Desire*. Viitattu 8.12.2015. (englanniksi)
55. ↑  Henderson, Alex: Elvenking - The Winter's Wake *AllMusic*. Viitattu 8.12.2015. (englanniksi)
56. ↑  Henderson, Alex: Ensiferum - Victory Songs *AllMusic*. Viitattu 8.12.2015. (englanniksi)
57. ↑  Rivadavia, Eduardo: Finntroll - Nattfödd *AllMusic*. Viitattu 8.12.2015. (englanniksi)
58. ↑  Bowar, Chad: Moonsorrow - Viides luku: Hävitetty *About Entertainment*. Viitattu 8.12.2015. (englanniksi)
59. 1 2  Dicks, Britton: Mago de Oz - Gaia II - La Voz Dormida *Metal Coven*.  19.6.2006. Viitattu 9.12.2015. (englanniksi)
60. ↑  Bowar, Chad: Turisas - The Varangian Way *About Entertainment*. Viitattu 10.12.2015. (englanniksi)
61. ↑  Rivadavia, Eduardo: Windir - Soknardalr *AllMusic*. Viitattu 10.12.2015. (englanniksi)
62. ↑  Rivadavia, Eduardo: Wintersun - Wintersun *AllMusic*. Viitattu 10.12.2015. (englanniksi)
63. ↑  Guide to Heavy Metal Genres & Sub-genres *Metal Temple*. Viitattu 9.12.2015. (englanniksi)
64. ↑  Rivadavia, Eduardo: Moonsorrow - Suden uni *AllMusic*. Viitattu 9.12.2015. (englanniksi)
65. ↑  Reilly, Ann Marie: Orphaned Land Interview - Kobi Farhi *Beyond Ear Candy*.  10.10.2005. Viitattu 9.12.2015. (englanniksi)

Metallimusiikin tyylilajit

* Alternative metal
* Avantgardemetalli
* Djent
* Black metal
* Death metal
* Doom metal
* Extreme metal
* Folk metal
* Funk metal
* Glam metal
* Goottimetalli
* Grindcore
* Hard rock
* Heavy metal
* Industrial metal
* Kristillinen metallimusiikki
* Metalcore
* Neoklassinen metalli
* Power metal
* Progressiivinen metalli
* Rapcore
* Sinfoninen metalli
* Stoner rock
* Thrash metal
* Viikinkimetalli